S-493/2007

Mál þetta, sem þingfest var þann 6. desember 2007 og dómtekið 16. janúar sl., var höfðað með ákæru lögreglustjórans á Selfossi, dagsettri 19. nóvember 2007, á hendur A-kk-þgf Ö-kk-þgf P-kk-þgf, kt. 000000-0000, til dvalar að Reykjamörk 10, Hveragerði,

,, fyrir umferðarlaga, fíkniefna- og vopnalagabrot

I.

með því að hafa mánudaginn 4. júní 2007 ekið bifreiðinni SK-637 með 143 km hraða á klukkustund austur Suðurlandsveg við Ingólfsfjall í Ölfusi, óhæfur til að stjórna bifreiðinni örugglega vegna áhrifa amfetamíns og tetrahýdrókannabínóls. Leyfður hámarkshraði á vettvangi var 90 km á klukkustund. Hraði bifreiðar ákærða var mældur með ratsjá nr. GE-018, sem staðsett var í lögreglubifreið nr. 33-209.

Telst brot ákærða varða við 2. mgr. 37. gr. og 1., sbr. 2. mgr. 45. gr. a. umferðarlaga nr. 50/1987 sbr. 5. gr. laga nr. 66/2006, sbr. 1. mgr. 100. gr. nefndra umferðarlaga.

II.

með því að hafa síðar sama dag og frá greinir í ákærulið I., haft í vörslu sinni 0,74 gr af maríhúana og 0,19 gr af amfetamíni sem lögregla fann við húsleit í veggskáp á heimili ákærða.

Telst brot ákærða varða við 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 60/1980, 75/1982, 13/1985, 68/2001 og 2. gr. sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum.

III.

með því að hafa á sömu stund og stað og frá greinir í ákærulið II., án skotvopnaleyfis haft í vörslu sinni óskráðan riffil af Glennfield gerð, hlaupvídd 22 cal. eintaksnúmer 18692989, auk magasíns og 50 riffilskota, sem geymd voru [óaðskild] óaðskilin ofan á skáp á heimili ákærða og lögregla fann við húsleit þá er að framan greinir.

Teljast brot ákærða varða við 1. mgr. 12. og 2. mgr. 23. gr., sbr. 1. mgr. 36. gr. vopnalaga nr. 16, 1998.

Þess er krafist að ákærði verði dæmdur til refsingar og til að sæta sviptingu ökuréttar samkvæmt 101. og 102. gr. umferðarlaga nr. 50, 1987, sbr. lög nr. 44, 1993, lög nr. 57, 1997, lög nr. 23, 1998, lög nr. 132, 2003, lög nr. 84, 2004 og lög nr. 66, 2006 og til að sæta upptöku á framangreindum fíkniefnum (efnaskrá nr. 11884), samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 og ennfremur upptöku á óskráðum riffli af Glenfield gerð, eintaksnúmer 18692989, riffilmagasíni og 50 riffilskotum samkvæmt 1. mgr. 37. gr. vopnalaga nr. 16, 1998.“

Ákærði mætti ekki fyrir dóminn við þingfestingu málsins. Var málinu frestað til 16. janúar sl. að beiðni verjanda ákærða. Þann dag mætti ákærði fyrir dóminn ásamt verjanda sínum, S-kk-þgf S-kk-þgf hæstaréttarlögmanni. Játaði ákærði brot sín þá greiðlega. Ákæruvaldið óskaði eftir breytingu á ákæru þannig að í III. lið ákærunnar væri ákærða gert að sök að geyma nánar tilgreint vopn og skotfæri á heimili ákærða, en féll frá ákæru um þá háttsemi að ákærði hafi geymt riffilskot og vopn „óaðskilin ofan á skáp“. Þá felldi sækjandi niður tilvísun til 2. mgr. 23. gr. vopnalaga.

Játning ákærða er í samræmi við önnur gögn málsins og verður hann sakfelldur fyrir brot sín en þau eru í ákæru rétt færð til refsiákvæða með ofangreindum breytingum. Ákærði hefur með háttsemi sinni unnið sér til refsingar. Gerði verjandi ákærða kröfu um vægustu refsingu sem lög leyfa og málsvarnarlauna.

Farið var með málið samkvæmt ákvæðum 125. gr. laga nr. 19/1991 og var það tekið til dóms án frekari sönnunarfærslu er sækjanda og verjanda hafði verið gefinn kostur á að tjá sig um lagaatriði og ákvörðun viðurlaga. Kvað ákærði að ekki hafi verið um ásetningsbrot að ræða varðandi ákærulið III en hann hefði verið í góðri trú um að varsla hans á rifflinum hefði verið lögleg. Þá samþykkti ákærði kröfu um upptöku eins og í ákæru greinir. Upplýst er að ákærði hefur ekki öðlast skotvopnaleyfi. Þykir skýring hans um að hann hafi talið sér heimilt að varsla óskráðan riffil ekki trúverðug og hefur hann því gerst sekur um þá háttsemi sem í ákæru greinir og er hún réttilega heimfærð til refsiákvæða. Um málavexti vísast að öðru leyti til ákæruskjals. Samkvæmt sakavottorði ákærða var hann dæmdur til greiðslu 170.000 króna sektar í september 2006 fyrir brot gegn lögum um ávana- og fíkniefni og í maí 2007 var hann dæmdur til greiðslu 120.000 króna sektar fyrir umferðarlagabrot. Í málinu liggur fyrir matsgerð frá Háskóla Íslands, Rannsóknastofu í lyfja- og eiturefnafræði. Kemur þar fram að í blóði ákærða mældist amfetamín 335 ng/ml og tetrahýdrókannabínól 5,0 ng/ml, þegar lögreglan hafði afskipti af ákærða. Þá segir í matsgerðinni að amfetamín sé ávana- og fíkniefni með örvandi verkun á miðtaugakerfið. Heimilt sé að nota það til lækninga og að tetrahýdrókannabínól sé hið virka efni í kannabis. Styrkur amfetamíns í blóði sé langt umfram það sem búast megi við þegar það sé notað til lækninga. Þá kemur fram að amfetamín og tetrahýdrókannabínól séu í flokki ávana- og fíkniefna, sem óheimil séu á íslensku forráðasvæði. Ökumaður teljist því hafa verið óhæfur til þess að stjórna ökutæki örugglega þegar blóð- og þvagsýnin voru tekin, sbr. 45. gr. a. umferðarlaga nr. 50/1987 með síðari breytingum.

Með hliðsjón af því mikla magni fíkniefna sem mældist í blóði ákærða, þeim hraða sem hann mældist á undir áhrifum fíkniefna og þess að um ítrekað brot er að ræða gegn lögum um ávana- og fíkniefni þykir refsing ákærða hæfilega ákveðin 400.000 króna sekt, sem ákærða ber að greiða til ríkissjóðs innan fjögurra vikna frá birtingu dóms þessa að telja en sæta ella fangelsi í tuttugu og fjóra daga. Þá skal ákærði sviptur ökurétti í fjórtán mánuði frá birtingu dóms að telja.

Með vísan til 165. gr., sbr. 164. gr., laga um meðferð opinberra mála skal ákærða gert að greiða allan sakarkostnað, sem er vegna rannsóknar á blóði ákærða og matsgerðar, 153.440 krónur, auk þóknunar skipaðs verjanda síns, S-kk-ef S-kk-ef hæstaréttarlögmanns, 80.925 krónur. Hefur þá verið tekið tillit til virðisaukaskatts.

Þá skal ákærði sæta upptöku á fíkniefnum eins og í ákæru greinir (efnaskrá nr. 11884) og á óskráðum riffli af Glenfield-gerð, eintaksnúmer 18692989, riffilmagasíni og 50 riffilskotum.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, A-kk-nf Ö-kk-nf P-kk-nf, skal greiða 400.000 króna sekt til ríkissjóðs innan fjögurra vikna frá birtingu dóms að telja en sæta ella fangelsi í tuttugu og fjóra daga.

Ákærði skal sviptur ökurétti í fjórtán mánuði frá birtingu dóms að telja.

Ákærði sæti upptöku á 0,74 grömmum af maríhúana, 0,19 grömmum af amfetamíni, riffli af Glenfield-gerð, eintaksnúmer 18692989, riffilmagasíni og 50 riffilskotum.

Ákærði greiði allan sakarkostnað, 234.365 krónur, þar með talda þóknun skipaðs verjanda síns, S-kk-ef S-kk-ef hæstaréttarlögmanns, 80.925 krónur.

Á-kvk-nf G-kvk-nf